โตเกียวมารีนยกแพ็คเกจทัวร์ล่อกระตุ้นตัวแทนทำยอด
โตเกียวมารีนประกันชีวิตจัดหนักไตรมาส 2 แข่งทำยอดขายไป ตุรกี อังกฤษ สู้ศึกวันหยุดยาว
14 เม.ย. 2554

โตเกียวมารีนประกันชีวิตจัดหนักไตรมาส 2 แข่งทำยอดขายไป ตุรกี อังกฤษ สู้ศึกวันหยุดยาว 
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า ไตรมาส 2 มีวันหยุดราชการจำนวนมาก และเป็นช่วงที่ยอดขายประกันชีวิตจะตกทุกปี แต่เพื่อกระตุ้นให้ตัวแทนทำงานอย่างต่อเนื่องไม่หยุดตามวันหยุด จึงจัดกิจกรรมทางการตลาดกับตัวแทน โดยจะร่วมออกบูธในงานมันนี่เอ็กซ์โปร์ ซึ่งเป็นครั้งแรกที่บริษัทจะร่วมออกบูธ เพื่อสร้างชื่อบริษัทให้เป็นที่รู้จัก และ นำเสนอแบบประกันที่แตกต่างจากตลาด เพื่อช่วยให้ตัวแทนทำงานได้ง่ายขึ้น
นอกจากนี้ ยังจัดแข่งไปท่องเที่ยวที่ประเทศตุรกี อังกฤษ และจางเจียเจี้ย มรดกโลก เฟิ่งหวง ฉางซา ของจีน สำหรับเบี้ยใหม่ตั้งแต่ 1 ล้านบาทขึ้นไป ส่วนตัวแทนใหม่ ทำกิจกรรมแข่งขันการขายไปฮ่องกง หากทำยอดขายใหม่ได้ 2 แสนบาทขึ้นไป นอกเหนือ จากการจูงใจตัวแทนใหม่เข้าร่วมงานกับบริษัทด้วยการเสนอให้เห็นความพร้อมที่จะสนับสนุนให้ประสบความสำเร็จในอาชีพ และมีแบบประกันที่เป็นที่ต้องการของตลาด
นายสมโพชน์ กล่าวว่า ไตรมาส 1 ที่ผ่านมา บริษัทมียอดขายผ่านตัวแทน 80 ล้านบาท คิดเป็น 15% ของเบี้ยปีแรกทั้งปีที่ตั้งไว้ 550 ล้านบาท ซึ่งเป็นผลจากไตรมาสแรกเป็นช่วงของการพัฒนาช่องทางการขายผ่านตัวแทนให้มีความแข็งแรง เนื่องจากเพิ่งเริ่มเปิดช่องทางนี้เมื่อเดือนพ.ค.2553 ที่ผ่านมา และ เป็นช่วงของการสรรหาตัวแทนรายใหม่ อบรม และ ส่งสอบใบอนุญาต นำเสนอแบบประกันใหม่ๆ ให้ตัวแทนทำความเข้าใจ
“คาดว่าไตรมาส 2 การทำงานของตัวแทนจะกลับมาคึกคักขึ้น เพราะเริ่มเข้าที่เข้าทาง และได้ตัวแทนใหม่มาเพิ่มอีก 200 คน รวมตัวแทนทั้งหมด 1,700 คน ซึ่งจะเริ่มทำงานพร้อมกัน แต่โดยปกติยอดขายใหม่จะเข้ามามากในไตรมาส 4 คิดเป็น 60% ของเป้าหมายทั้งปีที่วางไว้ หากไตรมาส 2 เราทำยอดขายได้ 15% และ ไตรมาส 3 ทำได้อีก 25% จะเป็นไปตามแผนที่วางไว้”นายสมโพชน์ กล่าว
นายสมโพชน์ กล่าวว่า การนำเสนอแบบประกันของบริษัท จะเป็นการขายความคิดเรื่องการใช้ชีวิตหลังเกษียณ ที่กลายเป็นความเสี่ยง หากเตรียมเงินออมไว้ไม่พอต่อการใช้จ่าย คุณภาพการใช้ชีวิตจะต่ำ ซึ่งกระตุ้นให้ประชาชนหันมาให้ความสนใจเก็บออมหลังเกษียณมากขึ้น เห็นได้จากแบบประกันที่ขายดีที่สุดของบริษัทในขณะนี้คือแบบบำนาญที่ไม่ได้สิทธิลดหย่อนภาษี เนื่องจากเป็นแบบที่มีเงินคืนทุกปี  เช่น ซื้อทุนประกัน 1 ล้านบาท จะมีเงินคืนทุกปีปีละ 1 หมื่นบาท เมื่อครบ 60 ปี จะมีการคืนเงินให้ 5 แสนบาท และหลังจากนั้นจะคืนทุกปีปีละ 18% จนถึง 90 ปี และมีส่วนต่างระหว่างเบี้ยประกัน กับผลตอบแทนที่ได้รับสูงถึง 6 ล้านบาท
“แบบประกันบำนาญที่ไม่ได้สิทธิลดหย่อนภาษีนี้มียอดขาย 35% ของเบี้ยปีแรกทั้งหมด และคิดว่าสิ้นปีนี้จะเพิ่มขึ้นเป็น 40%”นายสมโพชน์ กล่าว